Wanamuziki stadi

﻿Wanamuziki stadi

Bul, Fumbo, Teke, Tongoli, Milege, Sos na
Gwara walikuwa marafiki wakubwa. Pia
waliimba muziki mzuri. Waliishi karibu na
milima mashariki mwa Uganda. Wote
walikuwa wanamuziki stadi. Kila mtu
alifurahi kusikiliza nyimbo zao na kucheza
kufuata mdundo wao! Hawa wanamuziki
stadi walitaka kumchagua kiongozi wao.
Aliyetambuliwa kwa umaarufu wake zaidi ya
wote, ndiye angekuwa mfalme wao.

Ili kuchaguliwa kama mfalme, kila
mwanamuziki alitakiwa kudhihirisha
kwamba anaweza kusikika na walio karibu
na vilevile walio mbali. Tongoli aliongea
kwanza, "Mimi ni mfalme. Ninaimba sauti ya juu na
vilevile ya chini. Nina nyaya nyingi zenye
milio tofauti. Ninaweza kuimba peke yangu
na pia katika kikundi. Vijana kwa wazee
hupenda kucheza muziki wangu. Hata
ninamwongoza Fumbo kwenye nyimbo."

"Ulivyosema ni ukweli Tongoli," Fumbo
alikubali. "Lakini, wewe hunishindi mimi.
Sauti yako ni laini sana. Mimi nina sauti
kubwa iliyo wazi na inayofika karibu na
mbali." Fumbo aliendelea, "Watu hucheza
muziki wangu mpaka karibu wavunjike
migongo! Iwe wakati wa furaha au wa
majonzi, mimi huwafanya watu wacheze!
Watoto hupenda kuiga midundo yangu."

"Nyote wawili ni viongozi," Milege alikubali
kisha akaendelea, "Kazi yangu ni rahisi.
Wachezaji hunifunga vifundoni.
Wanapoitikisa miguu yao kwa mdundo, mimi
hutoa muziki wa kupendeza. Ninatoa
mchanganyiko wa sauti za juu na
zinazokwaruza. Je, mimi si kiongozi?"

"Hiyo ni sawa!" Bul alisema. "Mimi
nimetengenezwa
kutoka kipande cha ngozi kilichowambwa juu
ya mti ulio na uwazi. Mimi hutia midundo
kwenye nyimbo na sauti yangu hutambulisha
vitu vingi. Lakini siwezi kubadilisha sauti
yangu kama mnavyofanya ninyi. Sidhani
kama mimi ninaweza kuwa kiongozi."

"Bul, wewe hutenda mambo makuu!" Gwara
alitofautiana naye. "Wewe huwaita watu
kwenye mikutano, ibada, na kazi za kijamii
na pia hutangaza vifo na kuwatahadharisha
watu kunapokuwa na hatari. Unasikika
wakati wa sherehe na kuwafanya watu
wacheze kwa furaha na kwa huzuni.
Kulingana nami, wewe ni mkubwa zaidi."
Gwara alitoa mlio mkubwa na kusema, "Mimi
nina sauti kubwa tena ninawavutia watu.
Hata hivyo, mimi si bora kumliko Bul.
Ninapendekeza yeye awe mfalme."

Wanamuziki hao stadi walitazamana kwa
mshangao wakabaki kimya. Kisha Tongoli
akasema, "Bul ni mtu wa kawaida sana,
hawezi kuwa mfalme. Mimi ndiye mkubwa
zaidi kwa sababu ninacheza kuanza kwa
sauti ya chini hadi ya juu zaidi bila tatizo
lolote." Sos ambaye alikuwa kimya wakati
huo wote, sasa aliongea, "Marafiki, mimi
nimekuwa nikiimba nanyi nyote. Nyote ni
wanamuziki stadi. Lakini, ni bora tumchague
Bul kuwa mflame wetu."

Sos aliendelea, "Mtu asiyesikia muziki
unaoimbwa na Bul ni kama gogo lililokufa!
Bul huwavutia watu kwake na kuwaliwaza
kwa muziki wakati wa huzuni na
kuwaburudisha wakati wa furaha."
Mwishowe, wanamuziki hao stadi
walimchagua Bul kuwa mfalme wao. Tangu
wakati huo, Bul amekuwa mfalme wa muziki.
Hiyo ndiyo sababu Bul yuko katika kila
nyumba ya jamii inayoishi milimani
mashariki mwa Uganda.


Source www.africanstorybook.org